b'\n_START_ARTICLE_\nGrad Rogatec\n_START_SECTION_\nZgodovina\n_START_PARAGRAPH_\nDomnevno je na mestu kasnej\xc5\xa1ega gradu stala utrdba kot sede\xc5\xbe gospostva \xc5\xbee v 10. stoletju, katere lastniki so bili grofje Bre\xc5\xbee-Sel\xc5\xa1ki. Prvotni grad je torej takrat \xc5\xbee stal, v pisnih virih pa na njega naletimo \xc5\xa1ele leta 1192 kot \xc2\xbbpurch ze Rohacz\xc2\xab. Do konca 13. stoletja so na njem gospodovali vitezi Roga\xc5\xa1ki (leta 1197 sta omenjena Bertold in \xc5\xa0tefan de Rohas). Bili so ministeriali kr\xc5\xa1kih \xc5\xa1kofov, ki so to posest grofice Heme Bre\xc5\xbee-Sel\xc5\xa1ke pridobili preko kr\xc5\xa1kega samostana. Za njimi so bili gra\xc5\xa1\xc4\x8daki znameniti vitezi Liechtensteinski. Grad s celotno posestjo, sicer kr\xc5\xa1ki fevd, je leta 1301 kupil svobodni gospod iz Savinjske doline Ulrik II. \xc5\xbdovne\xc5\xa1ki za 700 mark srebra od Otona Lichensteinskega (sin pesnika Ulrika). V lasti \xc5\xbdovne\xc5\xa1kih oz. Celjskih grofov je ostal vse do njihovega izumrtja 1456, ko so ga pridobili Habsbur\xc5\xbeani._NEWLINE_Grajsko jedro je nastalo v romanski dobi, temu so v gotski in renesan\xc4\x8dni dobi prizidali nova poslopja, temeljito pa so ga obnovili po letu 1574, ko je pogorel. Po obnovi je postal mogo\xc4\x8dna utrdba z dvojnim obzidjem. Med kasnej\xc5\xa1imi lastniki sre\xc4\x8damo Schrotte, Welzerje, kneze Eggenberge, grofe Leslie in Attemse, ki so grad opustili po letu 1810.'